CELEX: 52014PC0680
Language: mt
Date: 2014-10-27
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni fil-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta’ Regolament ġdid dwar impatt fil-ġenb ma’ arblu u dwar l-abbozz ta’ emenda għar-Regolament il-ġdid rigward impatt fil-ġenb ma’ arblu

|
			
		
		
		52014PC0680
		
			Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni fil-Kumitat Amministrattiv tal-Kummissjoni Ekonomika tan-Nazzjonijiet Uniti għall-Ewropa fir-rigward tal-abbozz ta’ Regolament ġdid dwar impatt fil-ġenb ma’ arblu u dwar l-abbozz ta’ emenda għar-Regolament il-ġdid rigward impatt fil-ġenb ma’ arblu /* COM/2014/0680 final - 2014/0314 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·                        
Ir-raġunijiet u l-għanijiet
tal-proposta
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (NU/KEE) tiżviluppa
rekwiżiti armonizzati, li huma maħsubin biex ineħħu
l-ostakoli tekniċi fil-kummerċ tal-vetturi bil-mutur u s-sistemi
użati fuq it-tali vetturi bil-mutur bejn il-Partijiet Kontraenti
għall-"Ftehim Rivedut tal-1958"[1]
u biex jiżguraw li vetturi u sistemi bħal dawn joffru livell
għoli ta' sikurezza u ħarsien ambjentali.
Dan l-aħħar, n-NU/KEE iffinalizzat
abbozz għal Regolament ġdid dwar dispożizzjonijiet uniformi li
jikkonċernaw l-approvazzjoni ta’ vetturi fir-rigward tal-prestazzjoni
tagħhom f'Impatt fil-Ġenb ma’ Arblu[2]
u abbozz ta’ emenda għal dan l-abbozz ta’ Regolament ġdid[3]. L-għan tal-abbozz
tar-Regolament, kif ukoll l-emenda proposta tiegħu, huwa dak li jiġi
stabbilit livell għoli ta’ sigurtà għall-okkupanti tal-vetturi
involuti f’każ ta’ ħabta ma’ oġġett riġidu tawwali bħal
siġra jew arblu tad-dawl.
L-introduzzjoni immedjata tal-emenda
għar-Regolament il-ġdid se tipprovdi lill-Partijiet Kontraenti
l-għażla li jew japplikaw ir-Regolament il-ġdid fis-serje
oriġinali bħala l-ewwel pass, jew japplikaw minnufih is-serje emendata.
Is-serje oriġinali se tinkorpora eżenzjoni b’inqas severità tat-test
għall-karozzi dojoq ħafna. Is-serje emendata tabolixxi
l-eżenzjoni għall-Partijiet Kontraenti li ma jkollhomx bżonn
intrinsiku li japplikawha bħala l-ewwel pass.
Id-dispożizzjonijiet stabbiliti
tar-Regolament Tekniku Globali Nru 14 dwar Impatt fil-Ġenb ma’ Arblu, kif
adottati permezz tad-Deċiżjoni tal-Kunsill 14675/13[4], huma effettivament
trasposti fl-abbozz ta’ Regolament tan-NU/KEE l-ġdid u fl-abbozz ta’ emenda
għall-abbozz ta’ Regolament tan-NU/KEE l-ġdid.
Il-proposta preżenti għandha
l-għan li tiddefinixxi l-pożizzjoni tal-Unjoni fil-votazzjoni
tal-abbozz tar-Regolament tan-NU/KEE dwar Impatt fil-Ġenb ma’ Arblu, kif
ukoll l-abbozz ta’ emenda, sottomessi għall-vot fil-laqgħa tad-WP29
ta’ Novembru 2014 li se ssir bejn il-11 u l-14 ta’ Novembru 2014. 
·                        
Kuntest Ġenerali
Ir-Regolament (KE) Nru 661/2009
tal-Parlament Ewropew u tal-Kunsill tat-13 ta' Lulju 2009 dwar
rekwiżiti għall-approvazzjoni tat-tip għas-sikurezza
ġenerali tal-vetturi bil-mutur, it-trejlers tagħhom, u s-sistemi,
il-komponenti u l-unitajiet tekniċi separati maħsuba għalihom[5] jistipula
rekwiżiti bażiċi dwar ir-rekwiżiti għall-approvazzjoni
tat-tip ta' vetturi bil-mutur fir-rigward ta' Protezzjoni kontra Impatt
mill-Ġenb permezz ta' referenza diretta għad-dispożizzjonijiet
uniformi tar-Regolament tan-NU/KEE Nru 95 – fir-rigward tal-approvazzjoni
ta' vetturi f'dak li għandu x'jaqsam mal-protezzjoni tal-okkupanti
fil-każ ta' ħabta laterali[6].
Hu rikonoxxut iżda li l-aspett ta' Impatt fil-Ġenb ma’ Arblu mhux koperta
mil-leġiżlazzjoni tal-UE.
Madankollu, għadu previst li l-Unjoni
tivvota favur l-abbozz tar-Regolament tan-NU/KEE l-ġdid dwar Impatt
mill-Ġenb ma' Arblu, kif ukoll l-abbozz tal-emenda tiegħu, sabiex
jitħeġġu rekwiżiti armonizzati komuni fuq livell internazzjonali
li jiffaċilitaw il-kummerċ internazzjonali. Dan se jippermetti
lill-manifattur tal-vettura u l-industriji Ewropej li jsegwu sett wieħed
ta’ rekwiżiti li jkunu rikonoxxuti mad-dinja kollha, jiġifieri
fit-territorji rispettivi tal-Partijiet Kontraenti għall-‘Ftehim Rivedut
tal-1958’ li se jimplimentaw id-dispożizzjonijiet dwar l-Impatt
fil-Ġenb ma’ Arblu.
·                        
Id-dispożizzjonijiet eżistenti
fil-qasam tal-proposta
M’hemmx dispożizzjonijiet eżistenti
fil-qasam tal-proposta.
·                        
Konsistenza mal-bqija tal-politiki u
l-għanijiet tal-Unjoni
Jekk tiġi implimentata fil-livell tal-UE,
il-proposta tkun konformi mal-għanijiet tad-Direttiva 2007/46/KE dwar
l-approvazzjoni ta’ vetturi bil-mutur u t-trejlers tagħhom, u ta’ sistemi,
komponenti u unitajiet tekniċi separati maħsuba għal tali
vetturi. Abbażi ta' dan, il-proposta hija konsistenti mal-għan tal-UE
li tipprevedi livell għoli ta’ sikurezza fit-toroq fir-rigward tal-vetturi
bil-mutur.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
 ·                         Il-konsultazzjoni mal-partijiet interessati 
 Hi u tiżviluppa l-proposta, il-Kummissjoni Ewropea kkonsultat mal-partijiet interessati. Kien hemm konsultazzjoni ġenerali permezz tal-grupp ta’ ħidma informali tan-NU/KEE dwar l-Impatt fil-Ġenb ma’ Arblu taħt il-Grupp ta’ Ħidma dwar is-Sikurezza Passiva (GRSP) kif ukoll dwar it-tixrid tal-informazzjoni u diskussjonijiet sussegwenti fil-qafas tal-Kumitat Tekniku – Vetturi bil-Mutur matul l-iżvilupp kontinwu tar-Regolament Tekniku Globali dwar l-Impatt fil-Ġenb ma’ Arblu u l-abbozzi sussegwenti tar-Regolament tan-NU/KEE il-ġdid, u l-abbozz ta’ emenda tiegħu, abbażi tar-Regolament Globali Tekniku. ·                         Valutazzjoni tal-impatt Minħabba li ma hemm ebda dispożizzjonijiet eżistenti fil-qasam tal-proposta li huma rilevanti f’dan il-waqt, għandha titwettaq valutazzjoni tal-impatt jekk il-miżuri proposti jridu jiġu implimentati fil-livell tal-UE fuq bażi obbligatorja. 
3.           ELEMENTI LEGALI TAL-PROPOSTA
·                        
Sommarju tal-azzjoni proposta
Il-proposta tiddefinixxi l-pożizzjoni
tal-Unjoni fil-votazzjoni tal-abbozz ta’ Regolament tan-NU/KEE il-ġdid
dwar l-approvazzjoni ta’ vetturi fir-rigward tal-prestazzjoni tagħhom
f'każ ta' Impatt fil-Ġenb ma’ Arblu, kif ukoll l-abbozz ta’ emenda
għal dan l-abbozz tar-Regolament tan-NU/KEE il-ġdid.
·                        
Bażi legali
Il-bażi legali għal din il-proposta
huwa l-Artikolu 114, flimkien mal-Artikolu 218(9) tat-Trattat dwar
il-Funzjonament tal-Unjoni Ewropea.
·                        
Prinċipju ta’ sussidjarjetà
Ir-rekwiżiti ġenerali tas-sikurezza
tal-vetturi bil-mutur huma diġà armonizzati fil-livell tal-Unjoni.
Fil-futur, jistgħu jiġu introdotti dispożizzjonijiet ġodda
barra r-regoli eżistenti, kif deċiż mill-Parlament Ewropew u
mill-Kunsill. Il-votazzjoni favur l-istrumenti internazzjonali bħalma huma
abbozzi tar-Regolamenti tan-NU/KEE, u l-inkorporazzjoni possibbli tagħhom
fis-sistema tal-Unjoni għall-approvazzjoni tat-tip tas-sistemi użati
fil-vetturi bil-mutur tista' ssir biss mill-Unjoni. Dan mhux biss jevita
l-frammentazzjoni tas-Suq Intern, iżda wkoll jassigura livell ta'
standards ugwali dwar is-saħħa u s-sikurezza madwar l-Unjoni kollha.
Dan joffri wkoll vantaġġi għall-ekonimiji ta' skala: il-prodotti
jistgħu jsiru għas-suq kollu tal-Unjoni u anki għas-suq
internazzjonali, minflok jiġu manifatturati speċifikament biex
jingħataw l-approvazzjoni tat-tip għal kull Stat Membru.
Il-proposta b’hekk hija konformi
mal-prinċipju tas-sussidjarjetà.
·                        
Prinċipju ta’ proporzjonalità
Il-proposta tikkonforma mal-prinċipju
tal-proporzjonalità għaliex ma tmurx lil hinn minn dak li huwa
meħtieġ biex tilħaq l-għanijiet li tiżgura
t-tħaddim tajjeb tas-Suq Intern filwaqt li fl-istess ħin tippermetti
livell għoli ta’ sikurezza u ħarsien pubbliku.
·                        
Għażla tal-istrumenti
L-użu ta’ Deċiżjoni tal-Kunsill
huwa meħtieġ skont l-Artikolu 218(9) tat-TFUE sabiex jiġu
stabbiliti l-pożizzjonijiet li għandhom jiġu adottati f’isem
l-Unjoni f’korp stabbilit permezz ta' ftehim internazzjonali.
4.           IMPLIKAZZJONI BAĠITARJA
Il-proposta ma għandha l-ebda
implikazzjoni għall-baġit tal-Unjoni.
2014/0314 (NLE)
Proposta għal
DEĊIŻJONI TAL-KUNSILL
li tistabbilixxi l-pożizzjoni li
għandha tiġi adottata f’isem l-Unjoni fil-Kumitat Amministrattiv
tal-Kummissjoni Ekonomika tan-Nazzjonijiet Uniti għall-Ewropa fir-rigward
tal-abbozz ta’ Regolament ġdid dwar impatt fil-ġenb ma’ arblu u dwar
l-abbozz ta’ emenda għar-Regolament il-ġdid rigward impatt
fil-ġenb ma’ arblu
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 114 flimkien
mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Permezz
tad-Deċiżjoni tal-Kunsill 97/836/KE[7],
l-Unjoni ssieħbet fil-Ftehim tal-Kummissjoni Ekonomika għall-Ewropa
tan-Nazzjonijiet Uniti (NU/KEE) dwar l-adozzjoni ta' preskrizzjonijiet
tekniċi uniformi għal vetturi bir-roti, tagħmir u partijiet li
jistgħu jintramaw u/jew jintużaw fuq vetturi bir-roti u
l-kundizzjonijiet għar-rikonoxximent reċiproku tal-approvazzjonijiet
mogħtija abbażi ta' dawn il-preskrizzjonijiet ("il-Ftehim
tal-1958 Rivedut").
(2)       Ir-rekwiżiti
standardizzati tal-abbozz ta’ Regolament tan-NU/KEE il-ġdid dwar
dispożizzjonijiet uniformi li jikkonċernaw l-approvazzjoni ta’
vetturi fir-rigward tal-prestazzjoni tagħhom f'każ ta' Impatt
fil-Ġenb ma’ Arblu[8],
kif ukoll l-abbozz ta’ emenda għall-abbozz tar-Regolament tan-NU/KEE
il-ġdid dwar dispożizzjonijiet uniformi li jikkonċernaw
l-approvazzjoni ta’ vetturi fir-rigward tal-prestazzjoni tagħhom
f'każ ta' Impatt fil-Ġenb ma’ Arblu[9]
huma maħsuba biex ineħħu l-ostakoli tekniċi
għall-kummerċ fil-vetturi bil-mutur u l-komponenti tagħhom bejn
il-Partijiet Kontraenti għall-“Ftehim Rivedut tal-1958 ‘u biex
jiżguraw li tali vetturi u komponenti joffru livell għoli ta’
sikurezza u protezzjoni.
(3)       Jixraq li tiġi
stabbilita l-pożizzjoni li għandha tiġi adottata f'isem l-Unjoni
fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak
l-abbozz tar-Regolament tan-NU/KEE,
ADOTTAT DIN ID-DEĊIŻJONI: 
Artikolu Uniku
Il-pożizzjoni li għandha tiġi
adottata f’isem l-Unjoni fil-Kumitat Amministrattiv tal-Ftehim tal-1958 Rivedut
għandha tkun li tivvota favur l-abbozz ta’ Regolament tan-NU/KEE
il-ġdid dwar dispożizzjonijiet uniformi li jikkonċernaw
l-approvazzjoni ta’ vetturi fir-rigward tal-prestazzjoni tagħhom
f'każ ta' Impatt fil-Ġenb ma’ Arblu, kif miġbura fid-dokument
ECE TRANS/WP.29/2014/79, kif ukoll l-abbozz ta’ emenda għall-abbozz ta’
Regolament tan-NU/KEE il-ġdid dwar dispożizzjonijiet uniformi li
jikkonċernaw l-approvazzjoni ta’ vetturi fir-rigward tal-prestazzjoni
tagħhom f'każ ta' Impatt fil-Ġenb ma’ Arblu, kif miġbura
fid-dokument ECE TRANS/WP.29/2014/80.
Magħmul fi Brussell,
                                                                       Għall-Kunsill
                                                                       Il-President
[1]               Id-Deċiżjoni tal-Kunsill tas-27 ta' Novembru
1997 bil-ħsieb tal-adeżjoni tal-Komunità Ewropea mal-Ftehim
tal-Kummissjoni Ekonomika tan-Nazzjonijiet Uniti għall-Ewropa li
tikkonċerna l-adozzjoni tal-preskrizzjonijet tekniċi uniformi
għall-vetturi bir-roti, tagħmir u partijiet li jistgħu jkunu
ffittjati u/jew ikunu użati ma' vetturi bir-roti u l-kondizzjonijet
reċiproċi tal-approvazzjonijiet mogħtija fuq il-bażi ta'
dawn il-preskrizzjonijet ("Ftehim Rivedut tal-1958") (ĠU L 346
17.12.1997, p. 78).
[2]               Dokument tan-NU/KEE ECE TRANS/WP.29/2014/79
[3]               Dokument tan-NU/KEE ECE TRANS/WP.29/2014/80
[4]               Id-Deċiżjoni tal-Kunsill 14675/13 tal-11 ta’
Ottubru 2013 dwar il-pożizzjoni li għandha tiġi adottata f’isem
l-Unjoni Ewropea fil-Kumitati rilevanti tal-Kummissjoni Ekonomika
tan-Nazzjonijiet Uniti għall-Ewropa fir-rigward tal-adattament
għall-progress tekniku tar-Regolamenti Nri 3, 4, 5, 6, 7, 10, 12, 14, 16,
17, 19, 23, 31, 37, 38, 43, 48, 49, 50, 51, 54, 67, 69, 70, 77, 83, 87, 91, 94,
95, 98, 99, 100, 101, 103, 107, 110, 112, 113, 115, 117, 119, 121, 123, 128 u
129, fir-rigward tal-proposta għal emendi tar-Riżoluzzjoni
Konsolidata dwar il-Kostruzzjoni tal-Vetturi (R.E.3), fir-rigward tal-adozzjoni
ta’ proposta għal Regolament Tekniku Globali dwar l-Impatt fil-Ġenb
ma’ Arblu u fir-rigward tal-adozzjoni ta’ proposta għal Regolament Tekniku
Globali dwar it-Tajers.
[5]               ĠU L 200, 31.7.2009, p. 1.
[6]               ĠU L 313, 30.11.2007, p. 1.
[7]               Id-Deċiżjoni tal-Kunsill tas-27 ta' Novembru
1997 bil-ħsieb tal-adeżjoni tal-Komunità Ewropea mal-Ftehim
tal-Kummissjoni Ekonomika tan-Nazzjonijiet Uniti għall-Ewropa li
tikkonċerna l-adozzjoni tal-preskrizzjonijet tekniċi uniformi
għall-vetturi bir-roti, tagħmir u partijiet li jistgħu jkunu
ffittjati u/jew ikunu użati ma' vetturi bir-roti u l-kondizzjonijet
reċiproċi tal-approvazzjonijiet mogħtija fuq il-bażi ta'
dawn il-preskrizzjonijet ("Ftehim Rivedut tal-1958") (ĠU L 346
17.12.1997, p. 78).
[8]               Dokument tan-NU/KEE ECE TRANS/WP.29/2014/79
[9]               Dokument tan-NU/KEE ECE TRANS/WP.29/2014/80